Document ID: 32012R0278

KOMISIJAS REGULA (ES) Nr. 278/2012
(2012. gada 28. marts),
ar ko groza Regulu (EK) Nr. 152/2009 attiecībā uz dioksīnu un polihlorbifenilu daudzumu noteikšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 11. panta 4. punktu,
tā kā:
(1)
Eiropas Parlamenta un Padomes 2002. gada 7. maija Direktīva 2002/32/EK par nevēlamām vielām dzīvnieku barībā (2) nosaka dioksīnu, furānu un polihlorbifenilu (PCB) maksimāli pieļaujamos daudzumus barībā un darbības robežlielumus izpētes uzsākšanai, ko dalībvalstis veic, lai identificētu šo vielu avotus.
(2)
Komisijas 2009. gada 27. janvāra Regulā (EK) Nr. 152/2009, ar ko nosaka paraugu ņemšanas un analīzes metodes barības oficiālajai kontrolei (3), norādītas metodes polihlordibenzo-p-dioksīnu (PCDD), polihlordibenzofurānu (PCDF) un dioksīniem līdzīgu polihlorbifenilu (PCB) daudzumu noteikšanai barībā.
(3)
Skrīninga analīzes metodi ar plaši pieņemamu validāciju un lielu jaudu var izmantot, lai identificētu paraugus ar ievērojamu PCDD/F un dioksīniem līdzīgu PCB koncentrāciju (vēlams atlasīt paraugus, kuros pārsniegts darbības robežlielums un nodrošināt tādu paraugu atlasi, kuros pārsniegta maksimāli pieļaujamā koncentrācija). PCDD/F un dioksīniem līdzīgu PCB koncentrācija šajos paraugos jānosaka ar apstiprinošas analīzes metodi. Tāpēc attiecīgi ir jānosaka atbilstīgas prasības skrīninga metodes izmantošanai, pārliecinoties par to, ka maksimāli pieļaujamā koncentrācija attiecībā pret šķietami atbilstošu attiecību ir mazāka par 5 %, kā arī stingras prasības attiecībā uz apstiprinošas analīzes metodēm. Turklāt apstiprinošas metodes ļauj noteikt koncentrāciju arī mazā fona diapazonā. Tas ir svarīgi attiecībā uz laika tendenču un iedarbības novērtējuma pārraudzību un maksimāli pieļaujamās koncentrācijas un darbības robežlielumu atkārtotu novērtēšanu.
(4)
Ņemot vērā dioksīnu un dioksīniem līdzīgu PCB maksimāli pieļaujamās koncentrācijas koriģēšanu un Direktīvā 2002/32/EK noteiktās prasības attiecībā uz PCB, kas nav līdzīgi dioksīniem, kā arī nepieciešamību atjaunināt kritērijus skrīninga metodēm, ir jāgroza noteikumi par dioksīnu un PCB noteikšanu barībā, ko paredz Regulas (EK) Nr. 152/2009 V pielikuma B daļa. Lai noteikumi būtu skaidri un saprotami, ir lietderīgi aizstāt V pielikuma B daļu.
(5)
Lai visā Savienībā nodrošinātu saskaņotu piemērošanas veidu, ir ļoti svarīgi analīžu rezultātus paziņot un interpretēt vienādi.
(6)
Tādēļ attiecīgi jāgroza Regulas (EK) Nr. 152/2009 V pielikums.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un ne Eiropas Parlaments, ne Padome nav izteikusi pret tiem iebildumus,
IR PIEŅĒMUSI ŠO REGULU.
1. pants
Regulas (EK) Nr. 152/2009 V pielikuma B daļu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 28. martā

Labels: 16
20
0
3
6